text: Асабліва цікавым і запамінальным стаў для гасцей калейдаскоп прафесійных проб, які прадэманстравалі педагогі і навучэнцы школы. Удзел у прафпробе дае магчымасць школьніку прымераць на сябе тую ці іншую прафесію. Так, удзельнікі аб’яднання па інтарэсах “Пошук” правялі экскурсію ў школьным музеі. Кіраўнік аб’яднання Таццяна Ложачнік паведаміла, што вучні актыўна ўдзельнічаюць у зборы экспанатаў для музея, праводзяць экскурсіі, займаюцца пошукам неабходнай інфармацыі.
  Навучэнцы 10 класа расказалі аб дзейнасці школьнага клуба “Твой фармат”, кіруе якім настаўніца рускай мовы і літаратуры Наталля Чаркес. У рамках дзейнасці клуба дзеці займаюцца выданнем школьнай газеты “Твой фармат”, спрабуюць свае сілы ў прафесіі журналіста, рэдактара, фотакарэспандэнта. Журналістыкай захапіла сваіх вучняў таксама Лілія Адарцэвіч, настаўніца англійскай мовы. Пад кіраўніцтвам педагога школьнікі выдаюць газету на англійскай мове The Cool School.
  Як захапіць дзяцей прафесіяй лесніка, егера, лесавода, ведае кіраўнік школьнага лясніцтва Анатоль Чэпік.